ທ່ານໂອບາມາ ຍັງມີຄວາມຫວັງ ກ່ຽວກັບການຕົກລົງ ໃນດ້ານໜີ້ສິນ
ປະທານາທິບໍດີໂອບາມາ ຍັງມີຄວາມຫວັງກ່ຽວກັບ ການຕໍ່ຮອງຂະໜາດໃຫຍ່ ໃນດ້ານໜີ້ສິນຂອງປະເທດ.
ປະທານາທິບໍດີສະຫະລັດ ທ່ານບາຣັກໂອບາມາກ່າວວ່າ ທ່ານຍັງບໍ່ທັນໝົດຫວັງເທື່ອກ່ຽວ ກັບອັນທີ່ທ່ານເອີ້ນວ່າ “ການຕໍ່ຮອງຂະໜາດໃຫຍ່” ເພື່ອເພີ່ມຂີດຈຳກັດໃນການກູ້ຢືມເງິນ ຂອງປະເທດໃນຂະນະທີ່ຕັດໜີ້ສິນຂອງປະເທດລົງນຳດ້ວຍນັ້ນ ໂຄສົກຂອງທຳນຽບຂາວທ່ານ Jay Carney ກ່າວໃນມື້ວັນພຸດວານນີ້ວ່າ ຍັງມີເວລາເຫຼືອ ຢູ່ສຳລັບພັກຣີພັບບລີກັນແລະພັກເດໂມແຄຣັທທີ່ຈະບັນລຸການຕົກລົງກັນ ຍັງມີເວລາເຫຼືອ ຢູ່ບໍ່ຮອດ 2 ອາທິດ ກ່ອນທີ່ລັດຖະບານ ຈະຜິດສັນຍາ ກ່ຽວກັບການຈ່າຍໜີ້ສິນ 14 ພັນ 300 ຕື້ໂດລານັ້ນ ນອກນັ້ນແລ້ວ ທ່ານ Carney ຍັງເວົ້າວ່າ ທ່ານໂອບາມາຈະຮັບເອົາການຕົກລົງກັນໃນ ໄລຍະສັ້ນ ເພື່ອເພີ່ມຂີດຈຳກັດໃນການເປັນໜີ້ຂອງປະເທດ ອັນເປັນພາກສ່ວນນຶ່ງຂອງ ແຜນການຫຼຸດຜ່ອນການຂາດດຸນງົບປະມານໃນຂອບເຂດທີ່ກວ້າງຂວາງ ກ່ອນນີ້ປະທານາທິບໍດີໂອບາມາໄດ້ປະຕິເສດຕໍ່ມາດຕະການໄລຍະສັ້ນເພື່ອເພີ່ມຂີດຈຳກັດ ກ່ຽວກັບໜີ້ສິນຂອງປະເທດ ແຕ່ທ່ານ Carney ເວົ້າວ່າປະທານາທິບໍດີໂອບາມາຈະພິຈາ ລະນາໃຫ້ການຍົກເວັ້ນເພື່ອໃຫ້ເວລາເພີ່ມຕື່ມກ່ຽວກັບຮ່າງກົດໝາຍໃນຂອບເຂດທີ່ກວ້າງ ຂວາງດຳເນີນການຜ່ານຂັ້ນຕອນນິຕິບັນຢັດນັ້ນ ໃນມື້ວານນີ້ ປະທານາທິບໍດີໂອບາມາໄດ້ເຈລະຈາຫາລືທີ່ທຳນຽບຂາວກັບພວກຜູ້ນຳລັດ ຖະສະພາສະຫະລັດ ກ່ຽວກັບແຜນການທີ່ໄດ້ນຳສະເໜີໂດຍສະມາຊິກສະພາສູງຈາກທັງ ສອງພັກການເມືອງກຸ່ມນຶ່ງ ຊຶ່ງເປັນທີ່ຮູ້ກັນໃນນາມ “ກຸ່ມ 6 ຄົນນັ້ນ” ແຜນການທີ່ວ່ານີ້ ແມ່ນຮຽກຮ້ອງໃຫ້ຕັດການໃຊ້ຈ່າຍລົງໃນທັນທີ 500 ພັນລ້ານໂດລາ ອັນເປັນພາກສ່ວນນຶ່ງ ຂອງແຜນການຂະໜາດໃຫຍ່ ທີ່ຈະຕັດການໃຊ້ຈ່າຍລົງ 4 ພັນຕື້ ໂດລາໃນໄລຍະນຶ່ງທົດສະວັດຕໍ່ໜ້າ ນອກນັ້ນແລ້ວແຜນການດັ່ງກ່າວນີ້ ຍັງຈະໄດ້ມີການ ປ່ຽນແປງຢ່າງສຳຄັນກ່ຽວກັບໂຄງການສັງຄົມສົງເຄາະຕ່າງໆເຊັ່ນເມດີແຄຣ໌ເປັນຕົ້ນແລະ ເພີ່ມລາຍໄດ້ຈາກພາສີ 1 ພັນຕື້ໂດລາໃນໄລຍະ 10 ປີຂ້າງໜ້າ